सांप्रदायिक दंगे केवल हिंदू और मुसलमानों में ही नहीं होते वह तो मजहब के नाम पर शिया और सुन्नी में भी करवाये जाते हैं । भारत विभाजन और उसके बाद सांप्रदायिक दंगे यह एक समीकरण बन गया । कुछ स्वार्थी लोग गंदी राजनीति कर सांप्रदायिक टेढ़ निर्माण करते रहे । भारत विभाजन और सांप्रदायिक दंगे एवं उससे उत्पन्न पीड़ा को हम साहित्य की विविध विधाओं के माध्यम से महसूस करते रहे । गीतांजलि श्री का 'हमारा शहर उस बरस' (१९९८) इसकी मुखर अभिव्यक्ति प्रस्तुत करता है । मंजूर एहतेशाम का 'सूखा बरगद' सांप्रदायिकता एवं विभाजन के कारण निर्वासित जीवन को सामने रखता है, "सूखा बरगद" मे जहाँ विभाजन के बाद इस देश में रह गए मुसलमानों के मध्यवर्ग का जीवन प्रामाणिकता के साथ चित्रित हुआ है, वहीं विभाजन के साथ जुडी मुसलमानों की भावना विशेषतः स्वातंत्र्योत्तर परिवेश में असुरक्षा का अहसास बहुत व्यापक रुप में व्यक्त हुआ है।"६ भारत विभाजन की त्रासदी, अयोध्या प्रकरण और आतंकवादी हमलें हमें अपनी सभ्यता और संस्कृति पर सोचने के लिए मजबूर करते हैं । सभ्यताओं के संघर्ष का जुमला इन दिनों मे चाहे जितना चला हो लेकिन उसकी असलियत तो अब दुनिया जान चुकी है । अमरीका साम्राज्यवाद में भूमंडलीकरण ने जिस तरह से आज के माहोल को बेहद संगीन और खतरनाक बनाया है उसके दायरे में कश्मीर की आग, अयोध्या का उपद्रव, देश में सुबाई आतंक और पड़ोस से आनेवाली फिदायिनों की खेप सब आते हैं । हमारे देश में प्रमुख रूप से एक और समस्या उभरकर आने लगी जो है बेरोजगारी एवं शिक्षा के क्षेत्र में नैतिक मूल्यों का अधपतन तथा बढ़ती भ्रष्ट व्यवस्था । इसी विषय को लेकर गिरिराज किशोर के उपन्यास 'यथा प्रस्तावित' (१९८२) में सरकारी कर्मचारी व्यवस्था के अंग हैं । दूसरे उपन्यास 'परिशिष्ट' (१९८४) में शैक्षणिक व्यवस्था का चित्र है । सवर्ण समाज का रवैया केवल दफ्तर में ही नहीं दिखाई देता वह शिक्षण-संस्थाओं में भी मौजूद हैं । इसी तरह नासिरा शर्मा के उपन्यास 'अक्षयवट' (२००३) में शिक्षा के क्षेत्र में हो रहे भ्रष्टाचार का शिकार 'जहीर' नामक एक मेधावी छात्र होता है जिससे उसका जीवन ही बदल कर वह उपजीविका के लिए बिसाती' की दूकान खोलता है । 'जिरो रोड़' (२००८) नामक दूसरे उपन्यास में बेरोजगारी से परेशान, सिद्धार्थ, रोजगार की तलाश में दुबई चला जाता है । शिक्षण-संस्था ही नहीं, सभी संस्थाओं में विकृतियाँ फैल गयी हैं। विभूति नारायण राय ने 'किस्सा लोकतंत्र' (१९९३) में लोकतंत्र का वास्तविक चेहरा उघाड़ कर रखा है। यह केवल हिंदी उपन्यासों के ही विषय नहीं तो अनेक भारतीय भाषाओं के उपन्यासों के भी विषय हैं।